《壬申游莲峰四咏 其一》
明代·祁敕

我爱山中好，山泉彻底清。悬崖生断续，照影鉴空明。

蜡屐寻源去，风瓢带月倾。十年尘土梦，一酌顿能醒。

作者简介：（1481—1533）广东东莞人，字惟允，号棠野。正德十二年进士，授刑部主事。嘉靖初伏阙争大礼，受廷杖。历郎中，以善决疑狱，都民呼为祁佛爷。出任饶州知府，以事谪婺州典史，道病，归卒。